**Әлеуметтік идеялар мен жобалар байқауы туралы**

**ЕРЕЖЕ**

**1. Жалпы ережелер**

1. Осы Ереже Нұрсұлтан Назарбаев Қоры (бұдан әрі – Қор) ұйымдастыратын Әлеуметтік идеялар мен жобалар байқауын (бұдан әрі – Байқау) өткізу шарттары мен тәртібін айқындайды. Байқау жыл сайынғы Әлеуметтік идеялар мен жобалар жәрмеңкесі (бұдан әрі – жәрмеңке) аясында өткізіледі.

2. Байқаудың мақсаты – азаматтық қоғамды дамыту, оның институттарының әлеуетін әлеуметтік және қоғамдық маңызы бар өзекті мәселелерді шешуге тарту, сондай-ақ, азаматтық бастамаларды әрі қарай start-up қаржыландыруға қолдау көрсету.

**2. Байқауды өткізудің жалпы тәртібі**

3. Байқаудың тақырыбы мен номинациялары, сондай-ақ форматы (online/offline) Қор тарапынан жыл сайын белгіленеді.

4. Байқау туралы хабарландыру Қордың [www.fnn.kz](https://www.fnn.kz/) сайтында және әлеуметтік желілерде жарияланады.

5. Байқауға саяси партиялар, кәсіптік одақтар және діни бірлестіктерден басқа, мемлекеттік емес коммерциялық емес ұйымдар, қоғамдық ұйымдар, этникалық қауымдастықтар, қоғамдық және жеке қорлар мен мекемелер, бірлестіктер, одақтар, қызығушылықтар бойынша клубтар, қоғамдық кеңестер, жастар бастамашыл топтары қатыса алады.

6. Байқау өтінімдері мен қатысушылар саны шектелмейді.

7. Байқау үш кезеңнен тұрады:

• **I кезең** – байқау өтінімдері мен құжаттарының белгіленген талаптарға сәйкестігін қарау; үміткерлер үшін вебинарлар мен онлайн конференциялар өткізу.

• **II кезең** – жобаларды бағалау, жәрмеңкеге қатысу үшін үздік 50 жобаны іріктеу.

• **III кезең** – үздік 50 жобаны қорғау, жәрмеңкеде стендтік немесе бейнепрезентация түрінде таныстыру. Жеңімпаздарды анықтау.

8. Жеңімпаздар байқау комиссиясының шешімімен анықталып, дипломмен марапатталады және жобаларды жүзеге асыруды қолдау үшін Қор қаражатынан қайырымдылық (демеушілік) қаржы беріледі.

9. Жеңімпаздар саны мен әрбір жобаға бөлінетін қаржылық қолдау мөлшері Қор тарапынан әр байқауға бөлінген жалпы қаржы көлемі мен жекелеген жобалардың талаптарына сәйкес жеке анықталады.

10. Байқау нәтижелері туралы барлық ақпарат Қордың сайтында жарияланады.

11. Байқаудың ұйымдастырушылық қамтамасыз етілуін Қордың уәкілетті өкілі жүзеге асырады.

1. **Байқау өтінімдерін беру тәртібі**

12. Байқауға қатысу үшін мынадай құжаттарды қамтитын байқау құжаттамасын ұсыну қажет:

1) осы ереженің 11-тармағында көрсетілген талаптарға сәйкес, рәсімделген байқауға қатысу өтінімі;

2) ұсынылған жобаны қолдайтын ұсыным хаттар.

13. Өтінім байқаудың тақырыптық бағыттарына сәйкес келуі және мынадай мәліметтерді қамтуы қажет:

1) өтінім беруші туралы ақпарат;

2) жобаның атауы;

3) байқау номинациясы;

4) жобаның қысқаша сипаттамасы;

5) жобаның мақсаты мен негізгі міндеттері;

6) мәселені көтеру;

7) әлеуметтік әріптестік;

8) мақсатты топ, жобаны жүзеге асыру аумағы;

9) күтілетін нәтижелер;

10) жобаны жүзеге асырудың тиімділігін бағалау критерийлері;

11) жобаның тұрақтылығы;

12) шығынның толық сипаттамасымен негізделген күнтізбелік жоспар (жобаның бюджеті).

 14. Байқауға қатысу өтінім белгіленген мерзімнен кешіктірмей және жоба жүзеге асырылғанға дейін жолдануға тиіс.

 15. Өтінім MS Word форматында қазақ немесе орыс тілінде рәсімделіп, Нұрсұлтан Назарбаев Қорына **innovaproekt@fnn.kz** электрондық поштасына «Әлеуметтік идеялар мен жобалар байқауы» деген белгімен жіберілуі қажет.

 16. Байқауға ұсынылған өтінімдер мен құжаттар кері қайтарылмайды және Қорда сақталады.

 17. Байқау талаптарына сәйкес келмейтін өтінімдер қарастырылмайды.

 18. Байқауға қабылданбаған өтінімнің себептері өтінім берушіге хабарланбайды.

**4. Жәрмеңкені өткізу тәртібі**

19. Жәрмеңкеге оған жіберілген барлық қатысушы – үздік 50 жоба шақырылады.

20. **Offline форматында** көрме-тұсаукесерге қатысушылар мынадай ақпаратпен стенд жасайды:

1) жобаның атауы;

2) жобаның мақсаты мен міндеті;

3) жобаның күтілетін нәтижелері;

4) жобаның визуализациясы.

21. Үлестірмелі материалдардың болғаны жөн.

22. **Online форматында** қатысушылар келесі ақпаратты қамтитын бейнеролик немесе PowerPoint/ PDF форматындағы слайд-презентация ұсынады: жоба мен ұйымның атауы, мәселенің сипаттамасы, ұсынылатын шешім, жобаны жүзеге асыру тиімділігі және күтілетін нәтижелер.

23. Байқау комиссиясы жобаларды бағалау үшін қатысушылардан қосымша ақпарат сұратуға құқылы.

1. **Байқау комиссиясының жұмыс тәртібі**

24. Байқау комиссиясы жобаларды бағалау және жеңімпаздарды анықтау мақсатында Қор тарапынан құрылады. Оның құрамына кемінде 9 (тоғыз) адам кіреді. Олар – үкіметтік емес ұйымдардың, коммерциялық құрылымдардың, БАҚ-тың және билік органдарының өкілдері.

25. Комиссия төрағасы Қор басшыларының бірі болып табылады.

26. Комиссия шешімі 2/3 кворум болған кезде қарапайым көпшілік түрде ашық дауыс беру арқылы қабылданады.

27. Комиссияның шешімі түпкілікті болып табылады және қайта қарауға жатпайды.

28. Комиссияның шешімі хаттамамен рәсімделіп, оған барлық мүше қол қояды.

**6. Жеңімпаздарды іріктеу критерийлері**

 29. Жобаларды байқау комиссиясы мына критерийлер бойынша бағалайды:

1) жобаның басым бағыттарға, байқау шарттарына сәйкестігі, оның пысықталу деңгейі мен сапасы;

2) әлеуметтік маңыздылығы мен өзектілігі;

3) жобаның нақты міндеттерінің шынайылығы және күтілетін нәтижелердің қолжетімділігі;

4) ұйымның әлеуметтік маңызы бар қызметінің тұрақтылығы, ұйымдастырушылық әлеуеті;

5) әлеуетті серіктестер мен инвесторлардың болуы (немесе оларды тарту мүмкіндігі);

6) жобаның тұрақтылығы және оның нәтижелерін пайдалану перспективалары;

7) сұралған қаржы көлемінің негізділігі.

**7. Жобаларды қаржыландыру және есептілік**

30. Байқау комиссиясы жеңімпаз деп таныған жобаларды жүзеге асыру **қайырымдылық/ демеушілік көмек көрсету туралы шарт** негізінде қаржыландырылады.

31. **Start-up қаржыландыру мөлшері** жобаның бюджетіне байланысты **1-3 млн теңге** аралығында белгіленеді. Жобадағы мамандардың жалақы шығындарына салықтар мен ҚР заңнамасына сәйкес өзге де міндетті төлемдер енгізілуі тиіс. Қажет болған жағдайда ұйым уақытша қызметкер тарта алады, олармен қызмет көрсету шарты жасалуы керек. Бұл шығын **грант сомасының 25%-ынан аспауға тиіс**.

32. Байқау комиссиясының шешімі мен Қордың атқарушы директорының бұйрығы қайырымдылық (демеушілік) көмек көрсету туралы шарт жасасуға негіз болып табылады.

33. Қайырымдылық (демеушілік) көмек көрсету туралы шартта жалпы ережелерден басқа мыналар да көзделуге тиіс:

1) байқау комиссиясының шешіміне сілтеме;

2) жобаның деректері (атауы, қысқаша сипаттамасы, жүзеге асыру мерзімі, шығындар сметасы);

3) жеңімпаздың алынған көмекті мақсатты пайдалану міндеттемесі (есептілікпен бірге);

4) Қордың бөлінген қаражаттың мақсатты пайдаланылуын бақылау құқығы;

5) алынған қаражатты мақсатсыз пайдаланған жағдайда оларды қайтару жауапкершілігі.

34. Байқау аясында алынған қайырымдылық (демеушілік) көмекті мыналарға **жұмсауға болмайды**:

1) ағымдағы шығындарды жабуға;

2) ғылыми зерттеулер жүргізуге;

3) жобаға қатысы жоқ қызмет түрлерін жүзеге асыруға;

4) пайда табуға бағытталған коммерциялық жобаларды іске асыруға.

35. Қайырымдылық (демеушілік) көмекті мақсатсыз пайдалану фактісі анықталған жағдайда Қор бөлінген қаражатты қайтаруды талап етуге және ұйымды келесі байқауларға қатысудан шеттетуге құқылы.